तीसरा अभियुक्त शरद कसालकर है। इन्हें राऊत के निवास स्थान से गिरफ्तार किया गया है। एटीएस के अनुसार कमालकर के पास एक दस्तावेज पाया गया है जिसमें बम बनाने की प्रक्रिया का विवरण है। इतनी बड़ी मात्रा में विस्फोटक सामग्री का मिलना इस बात का संकेत है कि ये लोग किसी गंभीर हिंसक कार्रवाई की तैयारी कर रहे थे। शायद उनका इरादा स्वतंत्रता दिवस और बकरीद के आसपास ऐसी घटना करने का था। एटीएस यह पता लगाने की कोशिश कर रही है कि वे ऐसी वारदात कब और कहां करने वाले थे। एटीएस इस बात का भी पता लगा रही है कि इन लोगों का दाभोलकर, पानसरे, कलबुर्गी और लंकेश की हत्याओं से सीधा संबंध तो नहीं थे। पालघर के पुलिस अधीक्षक मंजूनाथ भिनसे के अनुसार पिछले कई दिनों से राऊत की गतिविधियों पर नज़र रखी जा रही थी। राऊत के पड़ोसियों के अनुसार राऊत की पहचान एक गौरक्षक के रूप में थी और वह प्राय: उन लोगों के घरों और दुकानों पर छापा मारता था जहां गौमांस मिलने की संभावना होती थी।